text: Fossilar orkukeldur hava fingið ringt orð á seg, og hetta er ikki av tilvild. Nýtslan av olju, koli og gassi hevur við sær ógvisligar veðurlagsbroytingar, ið hava stórar avleiðingar fyri heimsins vistskipanir og fólk. Fyri at tryggja at komandi ættarlið ikki verða slept upp á fjall, er altjóða semja um, at miðalhitin á jørðini ikki skal hækka meiri enn tvey hitastig. Hetta merkir, at tað eru tríggjar ferðir so nógv fossilt brennievni í heimsins kendu goymslum enn ráðiligt er at brúka.
text: #000002
text: Hóast politisk semja er um at skerja útlátið av veðurlagsgassum, er tann mest nýtta orkukeldan í Føroyum tó framvegis olja. Harafturat verða vørur – framleiddar við koli - í hópatali innfluttar og enda eftir stuttari tíð sum roykur og ilska frá brennistøðum. Eitt framkomið samfelag hevði alt fyri eitt borið so í bandi, at varandi orka bleiv raðfest fram um fossila orku. Ístaðin er nógv orka og nógvur peningur lagdur í at gera Føroyar til eitt oljuland, og nærum eingin kritisk viðgerð hevur verið av hesi gongd í miðlunum ella aðrastaðni.
text: #000003
text: Í dag og í morgin - Global Divestment Day - fara fólk úr 188 londum í felag at heita á einstaklingar, stovnar og stjórnir um at flyta teirra pening úr fyritøkum og virðisbrøvum, ið stuðla upp undir fossilan ídnað. Á henda hátt kemur fossili ídnaðurin í brennidepilin, og støðið verður tikið undan einum ídnaði, sum í verandi stund stendur í andsøgn til framburð. Við rúkandi ferð taka bankar, pensjónsgrunnar og íleggjarar so sum fróðskaparsetur og býir seg burtur úr íløgum í fossilan ídnað. Millum annað hava Nordea Asset Management, sum er størsti íløgufyrisitari í Norðurlondum, og størstu pensjónsfeløgini í Danmark og Noregi, ávikavist PFA og KLP, avgjørt ikki at gera íløgur í kolídnað. Hetta kallast “divestment”. Divestment hevur eisini fyrr verið brúkt sum eitt amboð til at leggja trýst á eitt nú lond og ídnaðir og varð nýtt til at máa støðið undir apartheidstýrinum í Suðurafrika. Á sama hátt verður divestment nú brúkt til at sannføra feløg í fossila ídnaðinum um at umskipa teirra virksemi.
text: #000004
text: Stígur er komin í oljuleitingina við Føroyar, og spurningurin er, um áhugin fyri fossilu goymslunum ikki er viknaður med alla. Herferðin ímóti fossila ídnaðinum harðnar dag um dag, og herd umhvørvisstýring næstu árini fer at gera tað kostnaðarmikið at taka upp olju á djúphavsøkjunum kring Føroyar. Ein framtíðar føroysk oljuvinna er tí ógvuliga óviss. Við áminning um at taka veðurlagsbroytingarnar í størsta álvara, heitir FNU á Føroya fólk, stovnar, fyritøkur, feløg og politikarar um at ikki gera ivasamar íløgur í virksemi, sum beinleiðis tærir eitt ríkt og gevandi umhvørvi.
text: #000005
text: Eg vil fegin frætta nýtt frá FNU:
text: #000006